FÅR GODT BETALT: Administrerende direktør Terje Martinussen i Norges Sjømatråd. Foto: Marius Fiskum Norges Sjømatråd

Direktør i Sjømatrådet får 1,9 millioner kroner i lønn for å studere

Når Terje Martinussen tar fatt på spanskstudier i Malaga, tar han med seg både lønn og godtgjørelser fra Norges sjømatråd på turen.

Mona Byrkjedal

4. juli 2016

Artikkelen er over fire år gammel

Når Norges sjømatråds avtroppende administrerende direktørs åremål går ut i august, har han nemlig rett til å ta ut ett års studiepermisjon. Ifølge selskapets årsmelding opprettholdes da både lønn og andre godtgjørelser.

Det var IntraFish som først omtalte saken.

Det er oppgitt i årsmeldingen at administrerende direktør Terje Martinussens lønn i 2015 var på 1.860.000 kroner. Samlet godtgjørelse i fjor var 1.906.000 kroner.

– Ja, jeg skal studere spansk i Malaga. Det er nytt for meg, så jeg skal rett og slett sette meg på skolebenken med blanke ark, sier Martinussen til IntraFish.

Han avslår fra å kommentere de lukrative betingelsene i forbindelse med studietilværelsen.

I tillegg til full lønn, får Martinussen også dekket reise-, studie,- og oppholdskostnader etter nærmere avtale, ifølge aksjeselskapets årsmelding.

–Ikke aktuelt i fremtiden

Norges sjømatråd * Norges sjømatråd jobber sammen med norsk fiskeri- og havbruksnæring for å utvikle markeder for norsk sjømat. * Sjømatrådet er den instansen som gir norske aktører godkjenning som eksportører, og fungerer samtidig som rådgiver for NFD i spørsmål om eksport og sjømathandel. * Sjømatnæringen finansierer selv Sjømatrådet gjennom en lovpålagt avgift på all eksport av norsk sjømat. * Norges sjømatråd er et statsaksjeselskap eid av Nærings- og fiskeridepartementet (NFD). * Kilde: seafood.no Vis mer

Styreleder Marianne E. Johnsen opplyser at avtalen med Martinussen ble inngått før hun ble styreleder, og at hun dermed ikke kjenner forutsetningene for eller forhandlingene forut avtalen.

– Det er ikke aktuelt for oss å inngå denne typen avtaler for fremtiden. Jeg er av den oppfatning av denne type ordninger ikke alltid kommer heldig ut. Jeg har mer tro på rene avtaler og ikke spesialavtaler, sier Johnsen til VG.

Hun ønsker ikke å kommentere innholdet i avtalen, og sier at hun ikke var kjent med den da hun tiltrådte som styreleder i fjor.

Martinussen vil fortsatt være ansatt i Norges sjømatråd mens han studerer, men hvilken stilling han skal tilbake til etter studiene er ikke kjent.

Finansiert av sjømatnæringen

Norges sjømatråd AS er 100 prosent eid av Nærings- og fiskeridepartementet, men finansieres av sjømatnæringen selv, gjennom en lovpålagt avgift på all eksport av norsk sjømat.

– Sjømatrådet skal være konkurransedyktige, men ikke lønnsledende. Det er overveiende sannsynlig at dette er en sak som blir diskutert, og det kan jeg i grunnen forstå, sier styreleder Johnsen.

Tidligere har Sjømatrådet også fått kritikk for å ha for høy partyfaktor, og Norsk Industri-sjef Stein Lier-Hansen har uttalt at Sjømatrådet har mistet sin funksjon.

Nærings- og fiskeridepartementet viser til styret for kommentar til lønnsavtalen til avtroppende administrerende direktør i Norges sjømatråd.

Martinussen opplyser, via kommunikasjonsdirektør Geir Håvard Hanssen i Norges sjømatråd, at han ikke ønsker å kommentere saken overfor VG.

Publisert: 04.07.16 kl. 20:04

Les også

Mer om Næringsliv